Ir-Regolament tal-Kummissjoni (KE) Nru 2795/1999
tad-29 ta' Diċembru 1999
dwar il-klassifikazzjoni ta' ċerti oġġetti fin-Nomenklatura Magħquda
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura ta' tariffa u statistikali u dwar it-Tariffa Doganali Komuni [1], kif l-aħħar emendat bir-Regolament tal-Kummissjoni (KE) Nru 2626/1999 [2], u b'mod partikolari Artikolu 9 tiegħu,
(1) Billi, sabiex tkun żgurata applikazzjoni uniformi tan-Nomenklatura Magħquda annessa għar-Regolament imsemmi, hemm bżonn li jiġu addattati miżuri dwar il-klassifikazzjoni ta' l-oġġetti li hemm referenza għalihom fl-Anness għal dan ir-Regolament;
(2) Billi r-Regolament (KEE) Nru 2658/87 stabbilixxa regoli ġenerali għall-interpretazzjoni tan-Nomenklatura Magħquda u dawn ir-regoli japplikaw għal kwalunkwe nomenklatura oħra li hija kollha kemm hi jew li għandha parti minnha bażata fuqha jew li żżid kwalunkwe suddiviżjonijiet addizzjonali magħha u li hija stabbilita permezz ta' dispożizzjonijiet speċifiċi tal-Komunità, bil-għan li tiġi applikata tariffa jew miżuri oħra li għandhom x'jaqsmu mal-kummerċ ta' oġġetti;
(3) Billi, bi qbil mar-regoli ġenerali msemmija, l-oġġett deskritt fil-kolonna 1 tat-tabella annessa għar-Regolament preżenti għandu jiġi klassifikat taħt il-kodiċijiet NM ix-xierqa indikati fil-kolonna 2, minħabba r-raġunijiet stabbiliti fil-kolonna 3;
(4) Billi huwa xieraq li l-informazzjoni li torbot dwar it-tariffa maħruġa mill-awtoritajiet tad-dwana ta' l-Istati Membri fir-rigward tal-klassifikazzjoni ta' oġġetti fin-Nomenklatura Magħquda u li ma tikkonformax mad-drittijiet stabbiliti b'dan ir-Regolament, tista’ tibqa tiġi invokata taħt id-dispożizzjonijiet f'Artikolu 6 tar-Regolament tal-Kummissjoni (KEE) Nru 3796/90 [3], kif emendat bir-Regolament (KEE) Nru 2674/92 [4], għal perjodu ta' tlett xhur mill-pussessur jekk ikun ġie konkluż kuntratt ta' rbit bħal dak imsemmi f'Artikolu 14(3)(a) jew (b) tar-Regolament tal-Kunsill (KEE) Nru 1715/90 [5];
(5) Billi l-miżuri li għalihom hemm provdut f’dan ir-Regolament huma bi qbil ma l-opinjoni tal-Kumitat tan-Nomenklatura,
ADOTTAT DAN IR-REGOLAMENT:
Artikolu 1
L-oġġett deskritt fil-kolonna 1 tat-tabella annessa huwa klassifikat fi ħdan in-Nomenklatura Magħquda taħt il-kodiċi NM ix-xieraq indikat fil-kolonna 2 tat-tabella msemmija.
Artikolu 2
Informazzjoni li torbot dwar it-tariffa maħruġa mill-awtoritajiet tad-dwana ta' l-Istati Membri li ma tikkonformax mad-drittijiet stabbiliti b'dan ir-Regolament tista’ tibqa’ tiġi invokata taħt id-dispożizzjonijiet ta' Artikolu 6 tar-Regolament (KEE) Nru 3796/90 għal perjodu ta' tlett xhur mill-pussessur jekk ikun ġie konkluż kuntratt ta' rbit kif imsemmi f'Artikolu 14(3)(a) jew (b) tar-Regolament tal-Kunsill (KEE) Nru 1715/90.
Artikolu 3
Dan ir-Regolament għandu jidħol fi-seħħ fil-21 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussel, fid-29 ta' Diċembru 1999.